text: Debatmøde om fremtiden for Dansk Folkeparti
  06 marts 2016 kl. 09.54
  Teatret Mungo Park inviterer søndag til debatmøde om, hvordan fremtiden i dansk politik ser ud for Dansk Folkeparti.
  Forestillingen "De Stuerene" har spillet for fulde huse på Mungo Park i Kolding, og hensigten har hele tiden været at skabe debat om Dansk Folkeparti, hvis historie forestillingen skildrer.
  Men hvordan ser fremtiden ud, og hvordan ser Dansk Folkeparti og dansk politik ud om 20 år?
  Alt det skal diskuteres søndag den 6. marts kl. 15.30 til et debatarrangement, hvor Arne Hardis fra Weekendavisen og Lars Trier Mogensen, radiovært på "Det Røde Felt"/Radio24syv og chefredaktør for Føljeton, vil debattere fremtiden i dansk politik. Til samme arrangement vil også ungdomspolitikere fra Dansk Socialdemokratisk Ungdom og Dansk Folkeparti Ungdom diskutere, hvad der bliver de væsentligste politiske udfordringer om 20 år. 
  - Jeg håber, en masse mennesker har lyst til at komme og diskutere hvor vores samfund er på vej hen, og hvad vi kan gøre ved det, siger teatrets direktør Lasse Bo Handberg til TV SYD.
  Dansk Folkepartis formand Kristian Thulesen Dahl giver sit bud på partiets fremtid i TV SYD kl. 19.30.
  